**Zápisnica z verejného prerokovania pre navrhovanú činnosť**

**„Rozšírenie výroby „**

**Verejné prerokovanie sa konalo v Kultúrnom dome vo Veľkých Kosihách, dňa 7.5.2015 o l4.00 hod. za prítomnosti zástupcov navrhovateľa, spracovateľov zámeru, starostu obce, zamestnancov obce, poslancov obecného zastupiteľstva a verejnosti podľa prezenčnej listiny**

*Starosta obce Ing. Lajos Csóka* privítal verejnosť a v krátkosti predstavil zámer a históriu podniku a identifikoval hlavne problémy prevádzky, ktoré obec registruje . Poukázal na to, že o zámere spoločnosti – rozšírenie výroby - verejnosť bola informovaná obvyklým spôsobom – vyvesením na úradnej tabuli obce dňa 14.11.2014, na web. sídle obce a obecným rozhlasom. Okrem toho zámer prerokovalo aj obecné zastupiteľstvo a zaujalo stanovisko, ktoré dňa 4.12.2014 postúpilo Ministerstvu Životného prostredia SR.

Vo svojom stanovisku obecné zastupiteľstvo poukázalo na to, že zámer sa takmer vôbec nezaoberá so zaťažením ovzdušia s pachovými látkami, pričom obyvateľov obce najviac zaťažuje táto zložka. Zastávalo názor, že výška komínov 4m nad terénom ( ako je to uvedené v zámere ) je absolútne nepostačujúca výška. Z hľadiska ochrany pred hlukom žiadali vybudovanie zaclonenia zdroja  hluku okolo areálu v smere obytnej zóny obce. Poukázali na to, že obyvatelia obce citlivo vnímajú niektoré postupy závodu, čo sa týka osudu technologickej odpadovej vody. Ďalším problémom je postavenie novej výrobnej haly – prístavby haly B1 bez stavebného povolenia, čo je momentálne v riešení. V súčasnosti stavebný úrad vydal rozhodnutie o dodatočnom povolení stavby. Proti tomuto rozhodnutiu bolo podané odvolanie zo strany účastníkov konania, teda rozhodovať bude nadriadený stavebný úrad.

Predmetom dnešného verejného prerokovania je posúdenie rozšírenia výroby v prebiehajúcom procese EIA. Po rozšírení výroby areál navrhovateľa bude zaradený ako veľký zdroj znečisťovania ovzdušia.

*Zástupca spracovateľa dokumentácie EIA Mgr. Peter Joniak, PhD.* vysvetlil samotný proces EIA a prečítal všetky stanoviská k navrhovanej činnosti, ktoré boli doručené na MŽP SR, odbor posudzovania vplyvov na životné prostredie.

*Zástupca navrhovateľa Jordi Sánchez Martínez* formou prezentácie predstavil históriu firmy jej prevádzky v rámci EÚ aj mimo EÚ ako aj zámer a odpovede na požadované dopracovanie, ktoré žiadalo odprezentovať MŽP SR, odbor posudzovania vplyvov na životné prostredie na tomto verejnom prerokovaní. Prezentácia bola tlmočená zo španielskeho jazyka do slovenčiny a maďarčiny.

Diskusia

* Obyvatelia obce vyjadrili obavu nad existujúcim zápachom a požadovali od investora riešenie. Obávajú sa, že pachy sú nebezpečné, ohrozujú zdravie tak zamestnancov ako aj obyvateľov obce. Upodozrievajú investora, že filtráciu na komínoch používajú len vtedy, keď čakajú kontrolu a že samotné prerokovanie pre navrhovanú činnosť pred verejnosťou je len preto, lebo proti dodatočnému stavebnému povoleniu podali odvolanie vlastníci susedných pozemkov. Len to môže byť dôvod, prečo stavebný úrad obce nevydalo súhlas na rozšírenie výroby.

*Investor argumentuje dodržiavaním všetkých emisných limitov podľa platnej legislatívy a porovnaním podobných prevádzok v rámci ich portfólia v Európe. Poznamenal, že lakovacie linky ani nefungujú bez katalyzátorov. Rovnako sú dodržiavané všetky hygienické limity.*

*Investor vysvetlil v súlade s požadovanými bodmi od MŽP SR, odbor posudzovania vplyvov na životné prostredie riešenie vybudovania nového komína na odvod emisií ako aj výpočet jeho výšky.*

* Obyvatelia obce ďalej namietali na zvýšený pohyb kamiónovej dopravy v obci.

*Investor uviedol konkrétne počty kamiónovej dopravy a jej nárast po realizovaní zámeru. Poznamenal, že nárast kamiónovej dopravy je aj dôsledkom ďalších novovytvorených podnikov v obci ako aj v susedných obciach.*

* Verejnosť vyjadrila podozrenie, že sú vypúšťané technologické odpadové vody voľne na terén a požaduje aby sa to riešilo. Obávajú sa, že keď odpadové vody sa vypúšťajú mimo areálu pod lesík, tam fauna bude ohrozená. Niektorí dokonca tvrdili, že stromy už sú vyhynuté. Okrem toho majú poznatky o tom, že sudy  označené  s logom nebezpečných látok sú neodborne skladované.

*Zástupca investora vysvetlil akým spôsobom sú zneškodňované odpadové vody z prevádzky a predložil ich analýzu od certifikovanej spoločnosti.*

* Niektorí zúčastnení obyvatelia sú proti prevádzkovaniu navrhovanej činnosti v rámci ich obce a požadujú jej zrušenie, resp. presťahovanie. Zároveň požadujú od starostu obce informáciu o výške pokuty pre navrhovateľa za postavenie výrobnej haly bez stavebného povolenia.

*Starosta informoval prítomných, že výška pokuty činila 3000 EUR – pokuta od obce, avšak boli pokutovaní aj inými orgánmi štátnej správy. Ďalej poznamenal, že prevádzka navrhovateľa má aj výhody pre našu obec. Zabezpečuje v obci zamestnanosť , je platiteľom dane a prenajíma obytný dom obce pre svojich zamestnancov. Uviedol, že keď investor prišiel do obce pred cca 10 rokmi občania to uvítali. Poznamenal, že nakoľko v tom čase nemali skúsenosti s prevádzkou takéhoto druhu, vyžiadali stanovisko od obvodného úradu životného prostredia. Na dotaz či prestavba bývalého závodu – paneláreň na predmetnú výrobu – podlieha verejnému posudzovaniu Obvodný úrad životného prostredia v Komárne sa vyjadril nasledovne : „Navrhovaná činnosť nespĺňa kritériá podľa prílohy č. 8 zák. o posudzovaní vplyvov na životné prostredie . Z tohto dôvodu nie je opodstatnené verejné posudzovanie pripravovanej činnosti . „*

*K zámeru rozširovania výroby opäť prečítal stanovisko obecného zastupiteľstva.*

* *Niektorí občania , ktorí bývajú blízko k areálu investora sa sťažujú na oranžový prach, resp. oranžový lepkavý materiál, čím majú denno-denne zaprášené okenné parapety. Majú podozrenie, že táto látka je tiež nejaký vedľajší produkt výroby.*
* Zo strany verejnosti bolo požadované vysvetlenie zaťaženia dotknutého územia hlukom od navrhovanej činnosti. Verejnosť vyjadrila pochybnosti nad výsledkami merania hluku z prevádzky navrhovanej činnosti prezentované v hlukovej štúdii. Tvrdili, že pri meraní hluku niektorí občania boli prítomní a že meranie sa konalo v takom období, keď stroje nepracovali. Napríklad ani raz neprešiel vysokozdvižný vozík okolo. Žiadali opätovné meranie hluku a nečistoty ovzdušia - hlukomer a stacionárne meranie nečistôt ovzdušia umiestniť na dlhšiu dobu.

*Zástupca investora uviedla, že pri meraní každý stroj pracoval. V tom období stroje nepracovali len jeden deň, avšak v ten deň nebolo meranie. Uviedla, že spoločnosť má svoje interné opatrenia, nakladanie tovaru je len do 22.00 hod a v noci nenakladajú. Proti umiestneniu hlukomeru a meraniu ovzdušia nemá spoločnosť výhrady. Uviedla, že hlučnosť najviac zaviňuje kompresor. Jediným riešením je bariéra okolo kompresoru. Na zamedzenie hluku už majú vypracovanú hlukovú štádiu.*

*V súvislosti s oranžovým prachom uviedla, že doteraz nepočula o týchto sťažnostiach, nevie čo to môže byť, ale je za to, aby sa to prešetrilo.*

*Zástupca spoločnosti AkuDesign, s.r.o. Ing. Martin Jedovnický odprezentoval hlukovú štúdiu a jej opatrenia, ktorá bola ich spoločnosťou spracovaná pre účely navrhovanej činnosti. Vysvetlil aj samotnú metodiku merania a ubezpečil verejnosť o správnosti výsledkov uvedených v hlukovej štúdii.*

* Verejnosť namieta, že bezpečnostné kamery navrhovateľa umiestnené v rámci jeho areálu zaberajú aj ich nehnuteľnosti.

*Zástupca investora vysvetlil, že tomu tak nie je a ponúkol možnosť, aby sa verejnosť prišla pozrieť na monitory bezpečnostnej služby. V prípade, že budú ich nehnuteľnosti na monitoroch viditeľné bude poloha kamier upravená.*

* *Z verejnosti niekto predstúpil s návrhom, aby v danom prípade povolenie na rozšírenie výroby vydalo vyšší štátny orgán.*

*Zástupca spracovateľa dokumentácie EIA poučil verejnosť, že na Slovensku najvyššou inštitúciou na vydanie povolení je ministerstvo , ktoré aj v predmetnej veci bude rozhodovať*

* Verejnosť požaduje aby investor rešpektoval všetky legislatívne limity a priamo celý proces dozoroval nadriadený orgán SIŽP. Zároveň navrhuje aby sa verejnosť s investorom opäť po určitom čase stretla a skontrolovalo sa, čo sa spravilo a ako to po čase vníma verejnosť.

*Investor s požadovaným súhlasí.*

* Zástupca spracovateľa v krátkosti vysvetlil výsledky Rozptylovej štúdie a rozdiel medzi emisiami znečisťujúcich látok a zápachom.

Starosta obce Ing. Lajos Csóka uzavrel diskusiu a ukončil verejné prerokovanie a zároveň poďakoval prítomným za účasť.

Za správnosť zápisnice:

Ing. Lajos Csóka – starosta obce Jordi Sánchez Martínez – zástupca navrhovateľa

Pozn. Verejnosť bola poučená o dodržaní zákona EIA v súvislosti s priebehom verejného prerokovania v štátnom - slovenskom jazyku, časť pripomienok a diskusie bola napriek tomu vedená v maďarskom jazyku.

Príloha: Kópia prezenčnej listiny